Акафист преподобному Никите Костромскому, ученику преподобнаго Сергия Радонежскаго.

Кондак 1

Избрáнный от благочести́ваго ро́да подви́жниче, преподо́бне о́тче нáш Ники́то, благочéстием и труды́ мно́гими Бо́гу угоди́вый, приими́ похвáльное пе́ние от нáс, любо́вию чтýщих святýю пáмять твою́, и я́ко име́я вéлие дерзновéние ко Го́споду, моли́ Христа́ Бо́га о спасéнии дyш нáших, да зовéм ти: Рáдуйся, преподо́бне Ники́то, грáда Костромы́ усéрдный застýпниче.

Икос 1

А́нгела земнáго яви́ тя Госпо́дь земли́ на́шей, я́ко во оби́телех ея́ до́бре подвизáвся, кро́тким и ти́хим житиéм просия́л еси́. Те́мже и Христо́с отвéрзе ти врата́ небе́cная и ли́ку преподо́бных сочета́, мы же благодáрне воспевáем си́це:

Рáдуйся, земли́ Росто́вския прозябéние;

рáдуйся, благочести́ваго ро́да украшéние.

Рáдуйся, Сéргия преподо́бнаго боголюби́вый сро́дниче;

рáдуйся, смирéнный его́ учениче́ и усéрдный послýшниче.

Рáдуйся, от младéнчества любо́вь ко Го́споду яви́вый;

рáдуйся, дáже до смéрти ю́ сохрани́вый.

Рáдуйся, ко и́ноческому житию́ от ю́ности прилежáвый;

рáдуйся, а́нгельский нрaв стяжáвый.

Рáдуйся, преподо́бне Ники́то, грáда Костромы́ усéрдный застýпниче.

Кондак 2

Ви́дев Госпо́дь усéрдие твое́ ко и́ноческому житию́, напрáви стопы́ твоя́ ко преподо́бному сро́днику твоему́ а́вве Сéргию, от него́же благочéстию научéн, любо́вь к доброде́телем стяжáл еси́ и, послушáнию прилежáв, о́браз трудолю́бия яви́л еси́. Сего́ рáди, зря́ще о тебе́ благýю во́лю Госпо́дню, воспевáем Бо́гу: Аллилу́иа.

Икос 2

Рáзум просвещéн име́ти желáя, в зако́не Госпо́дни поучáлся еси́ дeнь и но́щь, преподо́бне Ники́то, тáже и Ле́ствицу святáго Иоáнна списáл еси́, да ле́ствицею доброде́телей и́ноческих на не́бо взы́деши. Мы же, дивя́щеся усéрдию твоему́, вопиéм ти:

Рáдуйся, роди́телей благи́х плод до́брый и избрáнный;

рáдуйся, благочéстие от них восприéмый.

Рáдуйся, от ю́ности по́стническому житию́ прилежáвый;

рáдуйся, Сéргию преподо́бному ученика́ себе́ соде́лавый.

Рáдуйся, в послушáнии тому́ усéрдно пребывáвый;

рáдуйся, наставлéньми его́ мно́гия доброде́тели стяжáвый.

Рáдуйся, чистоты́ сердéчныя усéрдный храни́телю;

рáдуйся, устáвов и́ноческих изря́дный ревни́телю.

Рáдуйся, преподо́бне Ники́то, грáда Костромы́ усéрдный застýпниче.

Кондак 3

Си́лою Вы́шняго укрепля́емь, мно́гая ле́та во оби́тели Святы́я Тро́ицы подвизáлся еси́, о́тче Ники́то, и пострижéние и́ноческое от свята́го игýмена Сéргия восприéм, о́браз пра́веднаго жития́ его́ в сéрдцы слагáл еси́, и свиде́тель ди́вных чудéс и по́двигов его́ соде́лался еси́, воспевáя Бо́гу: Аллилу́иа.

Икос 3

Име́я по вся́ дни́ уповáние на Бо́га, во́ли твоея́ отрéклся еси́, преподо́бне о́тче нáш Ники́то, мы же, воспевáюще добронрáвное житие́ твое́, прославля́ем тя та́ко:

Рáдуйся, нищету́ духо́вную возлюби́вый;

рáдуйся, мудровáние плотско́е умертви́вый.

Рáдуйся, слезáми мно́гими сéрдце очи́стивый;

рáдуйся, богомы́слием ум горе́ возвы́сивый.

Рáдуйся, молчáния Исаáкиева благогове́йный свиде́телю;

рáдуйся, послушáния Ни́конова ди́вный ревни́телю.

Рáдуйся, Михéевым словесе́м со стрáхом внимáвый;

рáдуйся, Си́монову благоразýмию подражáвый.

Рáдуйся, преподо́бне Ники́то, грáда Костромы́ усéрдный застýпниче.

Кондак 4

Бýрю помышлéний послушáнием усмиря́я, благословéние преподо́бнаго Сéргия кро́тко восприя́л еси́, и к но́вому по́двигу устреми́лся еси́, о́тче Ники́то. Те́мже к преподо́бному Афанáсию пришéд, во оби́тели Высо́цской грáда Сéрпухова всели́лся еси́, Бо́гови вопия́: Аллилу́иа.

Икос 4

Слы́шавше брáтия Сéрпуховския оби́тели о богоуго́днем житии́ твоéм, преподо́бне Ники́то, с любо́вию прия́ша тя, я́ко отца́ духо́внаго, и попечéние о душа́х свои́х ввери́ша тебе́, а́ще и ле́ты юн бя́ше. Мы́ же, дивя́щеся разсуждéнию твоему́ и благодáти, в тебе́ бы́вшей, взывáем си́це:

Рáдуйся, преподо́бнаго Сéргия досто́йный учениче́;

рáдуйся, преподо́бнаго Афанáсия смирéнный помо́щниче.

Рáдуйся, дaр разсуждéния послушáнием стяжáвый;

рáдуйся, у́мному де́ланию со усéрдием прилежáвый.

Рáдуйся, ле́ствицею доброде́телей от си́лы в си́лу восходи́вый;

рáдуйся, обе́ты и́ноческия, я́ко зало́г спасéния, возлюби́вый.

Рáдуйся, грáд Кострому́ моли́твами твои́ми утверди́вый;

рáдуйся, зéмлю Костромскýю стопáми твои́ми освяти́вый.

Рáдуйся, преподо́бне Ники́то, грáда Костромы́ усéрдный застýпниче.

Кондак 5

Богомýдрый игýмен оби́тели Сéрпуховския яви́лся еси́, о́тче Ники́то, словесы́ святы́х оте́ц всeх назидáя, кáко подобáет в единéнии и любви́ пребывáти, моли́тве и послушáнию прилежáти, и крéстным путéм ко спасéнию шéствовати, взывáя Бо́гу: Аллилу́иа.

Икос 5

Ви́дев разорéние оби́тели твоея́ от нечести́вых иноплеме́нник, преподо́бне Ники́то, мно́гия по́двиги и труды́ положи́л еси́, пáки устроя́я благоле́пие ея́, и я́ко ми́лостивый отéц, о лю́дех, кро́ва лишéнных, а́лчущих и в нýждах сýщих, попечéние име́л еси́. Мы же, прославля́юще богоуго́дное житие́ и доброде́тели твоя́, вопиéм ти:

Рáдуйся, благочи́ния монасты́рскаго неустáнный блюсти́телю;

рáдуйся, устáва церко́внаго усéрдный ревни́телю.

Рáдуйся, добротолю́бия и́стинный учи́телю;

рáдуйся, скорбя́щих и стрáждущих до́брый попечи́телю.

Рáдуйся, свети́льниче от Го́спода возжжéнный;

рáдуйся, благодáтию Ду́ха Святáго освящéнный.

Рáдуйся, в нашéствии иноплеме́нник все уповáние на Бо́га возложи́вый;

рáдуйся, кро́тостию и смирéнием мно́жества монáхов собрáвый.

Рáдуйся, преподо́бне Ники́то, грáда Костромы́ усéрдный застýпниче.

Кондак 6

Пропове́дует земля́ Ру́сская смирéние твое́ и любо́вь ко и́ноческому по́двигу, преподо́бне Ники́то: ты бо, уединéния взыскýя, и в Покро́вскую оби́тель близ грáда Бо́ровска всели́вся, брáтию ея́ я́ко стáрец богомýдрый окормля́л еси́, воспевáя Бо́гу: Аллилу́иа.

Икос 6

Возси́ял еси́ во оби́тели Покро́вской свя́тостию жития́ твоего́, прехвáльне Ники́то, и ю́наго подви́жника, преподо́бнаго Пафнýтия, возрасти́л еси́, и́же вся́кому монáшескому де́ланию от тебе́ научи́ся. Мы же, прославля́юще житие́ твое́, воспева́eм тя:

Рáдуйся, свети́льниче, пýть ко спасéнию указýяй;

рáдуйся, подви́жниче, горе́ сердца́ при́сно возводя́й.

Рáдуйся, доброде́тельнаго жития́ богомýдрый учи́телю;

рáдуйся, преподо́бнаго Пафнýтия искýсный настáвниче.

Рáдуйся, мно́гия и́ноки Бо́гови возрасти́вый;

рáдуйся, тем я́ко отéц милосéрдный бы́вый.

Рáдуйся, преподо́бне, в по́двизех чaд твои́х укрепля́вый;

рáдуйся, словесы́ твои́ми в терпе́нии их утверждáвый.

Рáдуйся, преподо́бне Ники́то, грáда Костромы́ усéрдный застýпниче.

Кондак 7

Хотя́ по заве́ту преподо́бнаго Сéргия в се́верней стране́ о́бщее житие́ и́ноков устро́ити, прии́де прéжде во оби́тель Тро́ицкую помоли́тися, о́тче Ники́то. Зде́ же, узре́в чудеса́ от мощéй отца́ твоего́ духо́внаго, благодáрственне воспе́л еси́ Бо́гу: Аллилу́иа.

Икос 7

Но́ваго уго́дника чудéс самови́дец бы́ти сподо́бився, дýхом укрепи́лся еси́, преподо́бне о́тче Ники́то, да в се́верную страну́ изшéд, слáву учи́теля твоего́ и печáльника земли́ рýсския распространи́ши. Мы́ же, я́ко ве́рнаго ученика́ Сéргиева тя почитáюще, прославля́ем си́це:

Рáдуйся, ди́внаго учи́теля ве́рный учениче́;

рáдуйся, благодáти того́ досто́йный приéмниче.

Рáдуйся, заве́тов преподо́бнаго Сéргия исполни́телю;

рáдуйся, устáвов его́ в и́ноческих оби́телех насади́телю.

Рáдуйся, мно́гими доброде́тельми житие́ украси́вый;

рáдуйся, в ли́це ученико́в Сéргиевых прослáвленный.

Рáдуйся, смирéние в основáние подвиго́в положи́вый;

рáдуйся, исполнéнием зáповедей Бо́жиих на Не́бо возшéдый.

Рáдуйся, преподо́бне Ники́то, грáда Костромы́ усéрдный застýпниче.

Кондак 8

Стрáнно и ди́вно бы́сть пришéствие твое́ во грáд Кострому́, преподо́бне о́тче Ники́то: подобáет бо си́льным и ю́ным в да́льния страны́ тещи́ и но́вое служéние приимáти. Ты́ же, нéмощен сы́й и очи́ма неду́жен, сие́ сверши́л еси́, воспевáя Даю́щему тебе́ кре́пость: Аллилу́иа.

Икос 8

Все́ уповáние на Го́спода возложи́в, преподо́бне Ники́то, в преде́лы Костромски́я изшéл еси́, и́деже в пусты́ннем ме́сте оби́тель Богоявлéнскую устро́ив, мно́жество и́ноков собрáл еси́. Сего́ рáди похваля́ем тя:

Рáдуйся, благословéние духо́внаго отца́ испо́лнивый;

рáдуйся, зéмлю Костромскýю пришéствием твои́м освяти́вый.

Рáдуйся, дрéвний грaд моли́твами твои́ми утверди́вый;

рáдуйся, оби́тель Богоявлéния в нeм основáвый.

Рáдуйся, взыскýющия и́ноческаго по́двига о́крест себе́ собрáвый;

рáдуйся, боголюби́вому о́бщему житию́ те́х научи́вый.

Рáдуйся, страну́ Костромскýю по́двиги твои́ми прослáвивый;

рáдуйся, лю́ди ея́ на спасéния стези́ настáвивый.

Рáдуйся, преподо́бне Ники́то, грáда Костромы́ усéрдный застýпниче.

Кондак 9

Вся́к правослáвный похваля́ет терпе́ние твое́, преподо́бне о́тче Ники́то: ты бо, глáд и хлáд, вся́кия напáсти и нашéствие иноплемéнных в многотрýднем и ско́рбнем житии́ претерпевáя, Бо́га за вся́ благодари́л еси́, воспевáя Ему́: Аллилу́иа.

Икос 9

Вети́йствующий язы́к не мо́жет изрещи́ оби́лие любве́ твоея́ и вели́каго смирéния: ты бо, преподо́бне, многоле́тен сый и сáном архимандри́та облечéн, со смирéнием всéм послужи́л еси́. Сего́ рáди прославля́ем тя:

Рáдуйся, свети́льниче, игýменом Рáдонежским возжжéнный;

рáдуйся, сосýде, даро́в Ду́ха Святáго испо́лненный.

Рáдуйся, нището́ю духо́вною себе́ обогати́вый;

рáдуйся, глубино́ю смирéния высоту́ Богомы́слия показáвый.

Рáдуйся, преподо́бне, христоподражáтельный нрaв стяжáвый;

рáдуйся, вся ско́рби благодýшне терпéвый.

Рáдуйся, слепо́тствуя телéсне, духо́вное зре́ние име́вый;

рáдуйся, терпе́нием скорбéй дaр разсуждéния обреты́й.

Рáдуйся, преподо́бне Ники́то, грáда Костромы́ усéрдный застýпниче.

Кондак 10

Спасти́ хотя́ дýши приходя́щих к тебе́, Богомýдре о́тче Ники́то, по́двиг настоя́тельства терпели́во понéсл еси́, и вся́кое попечéние о лю́дех твои́х на рáмо взéм, лени́выя обличáл еси́, немощны́я укрепля́л еси́, скорбя́щия утешáл еси́, да вси́ возмо́гут пе́ти Го́споду: Аллилу́иа.

Икос 10

Стена́ и прибе́жище бы́сть тебе́, о́тче нaш Ники́то, ико́на Пресвяты́я Богоро́дицы, именýемая Фео́доровская, пред нéюже молéние тéплое за вся́ лю́ди возноси́л еси́. Сего́ рáди зовéм ти́:

Рáдуйся, жития́ и́ноческаго во грáде Костроме́ мýдрый устрои́телю;

рáдуйся, пра́вил о́бщаго жития́ усéрдный насади́телю.

Рáдуйся, оби́тели Богоявлéнской кре́пкое основáние;

рáдуйся, монáшествующих при́сная похвало́.

Рáдуйся, словесы́ твои́ми ча́да духо́вная напитáвый;

рáдуйся, о́ная на пýть спасéния настáвивый.

Рáдуйся, приходя́щия к тебе́ с любо́вию приимáвый;

рáдуйся, в нýждах сýщим потре́бная подавáвый.

Рáдуйся, преподо́бне Ники́то, грáда Костромы́ усéрдный застýпниче.

Кондак 11

Пе́ние всеумилéнное Го́споду принéсл еси́, преподо́бне о́тче Ники́то, егда́ чáс кончи́ны твоея́ и разрешéния от трудо́в и по́двигов мно́гих прии́де, ты́ бо, ду́х тво́й в ру́це Бо́жии со благодаре́нием предая́, воззва́л еси́: Аллилу́иа.

Икос 11

Свети́льника земли́ Ру́сския ве́мы тя́, Богоно́сне о́тче нaш Ники́то: ты бо, о́гнь любве́ Божéственныя от преподо́бнаго Сéргия восприéм, сердца́ мно́гая возжéгл еси́. Те́мже похваля́ем тя словесы́ сицевы́ми:

Рáдуйся, я́ко свети́льник земли́ Ру́сския возсия́вый;

рáдуйся, в стране́ Костромско́й по́прище многотрýдное скончáвый.

Рáдуйся, во оби́тели Богоявлéнской дýх тво́й Бо́гу предáвый;

рáдуйся, кончи́ною прáведною назидáние всéм сотвори́вый.

Рáдуйся, грáд Кострому́ мощáми твои́ми освяти́вый;

рáдуйся, во оби́тели Небе́cныя всели́выйся.

Рáдуйся, я́ко Престо́лу Вседержи́теля предстои́ши;

рáдуйся, я́ко о стране́ нáшей при́сно ходáтайствуеши.

Рáдуйся, преподо́бне Ники́то, грáда Костромы́ усéрдный застýпниче.

Кондак 12

Благодáть чудéс от гро́ба твоего́ источáеши все́м, с любо́вию притекáющим к тебе́, преподо́бне о́тче Ники́то. Мы же, зря́ще таковýю ми́лоcть Бо́жию, нaм гре́шным подавáемую предстáтельством твои́м, уми́льно взывáем: Аллилу́иа.

Икос 12

Почитáем тя, уго́дниче Бо́жий Ники́то, настáвниче монáхов и собесе́дниче А́нгелов, и воспевáем по́двиги твоя́, и́миже Це́рковь Рýсскую прославля́еши и нaс в Правослáвии укрепля́еши. Сего́ рáди с любо́вию взывáем ти:

Рáдуйся, я́ко мно́гия оби́тели в земли́ нáшей настáвника тя почитáют;

рáдуйся, я́ко и́ноцы и мирсти́и к предстáтельству твоему́ с ве́рою притекáют.

Рáдуйся, я́ко моли́твами твои́ми от скорбéй и бе́д ограждáеши;

рáдуйся, я́ко чудеса́ от гро́ба твоего́ неоскýдно источáеши.

Рáдуйся, я́ко в со́нмех святы́х ны́не Бо́га прославля́еши;

рáдуйся, яко в ли́це преподо́бных пред Престо́лом Святы́я Тро́ицы пребывáеши.

Рáдуйся, я́ко в невечéрнем све́те ны́не со А́нгелы ликýеши;

рáдуйся, я́ко и о нáс пред Бо́гом тéпле ходáтайствуеши.

Рáдуйся, преподо́бне Ники́то, грáда Костромы́ усéрдный застýпниче.

Кондак 13

О, преподо́бне и богоно́сне о́тче Ники́то! Приими́ ны́не приноси́мое тебе́ похвáльное пе́ние, и не забýди ча́д твои́х, любо́вию чтýщих тя. Умоли́ Го́спода си́л даровáти нáм во вся́цем благочéстии и чистоте́ жи́ти и Ца́рствия Небе́cнаго дости́гнути, да с тобо́ю воспоéм Бо́гу: Аллилу́иа.

Молитва

О, преподо́бне о́тче нáш Ники́то, уго́дниче Бо́жий, моли́твенниче о душáх нáших и тéплый застýпниче! Ты́ во дни́ земнáго жития́ твоего́, мно́гия труды́ монáшеския подъéм, дýшу покая́нием и смирéнием очи́стил еси́, и я́ко отéц духо́вный любо́вию всем послужи́л еси́. Сего́ рáди в Небе́cных оби́телех пребывáеши, иде́же дерзновéнно ходáтайствуеши о нaс. Мо́лим тя́, о́тче преподо́бне, моли́ Ми́лоcтиваго Бо́га земно́е по́прище нaм непреткновéнно преити́ и от разжжéнных стре́л лукáваго сохрани́тися, во еже бы́ти нáм чáдом Бо́жиим и в зáповедех Его́ непоро́чно ходи́ти. Моли́, о́тче святы́й, земли́ нáшей от бед избáвитися, грáду Костроме́ и всéй стране́ нáшей в правослáвии утверди́тися, да при́сно слáвим Отца́ и Сы́на и Святáго Ду́ха во ве́ки веко́в. Ами́нь.